Kakawin Nāgarakṛtâgama/Pupuh 12
Pupuh 12 – śārdūlawikrīḍita

1. 
a. warnan tingkahikang pikandĕl atat hātut kaṇṭaning nāgara 
b. wetan sang dwija śaiwa mukya sira ḍanghyang brāhmarājādhikā 
c. ngkānêng dakṣiṇa boddha mukyang anawung sangkā karĕngkannadī 
d. kulwan kṣatriya mantri punggawa sagotra śrī narendrādhipa

2. 
a. wetan dan mahlĕt lĕbuh pura narendrêng Wĕngkĕr atyādbhutā 
b. sākṣāt Indra lawan Saci nṛpati lawan sang narendrêng Dahā 
c. sang nāthêng Matahun narendra ri Lasĕm munggw ing dalĕm tan kasah 
d. kannah dakṣiṇa tan madoh kamĕgĕtan sang nātha śobhāhalĕp

3. 
a. ngkānêng ūttara lor sakêng pĕkĕn agöng kuww ahalĕp śobhitā
b. sang sākṣāt ari de nareśwara ri Wĕngkĕr sang makuww āpagöh
c. satyāsih ri narendrâdhira nipuṇêng nityâpatih ring Dahā 
d. khyat ing rāt mangaran bhaṭāra narapaty āngde halĕpning prajā

4. 
a. wetan lor kuwu sang Gajah Mada patih ring Tikta Wilwādhikā 
b. mantrī wīra wicakṣanêng naya matanggwan satya bhaktyaprabhū 
c. wāgmī wāk padu sārjawôpasama dīhotsāha tan lālana 
d. rāja dhyakṣa rumakṣa ri sthiti narendrān cakrawartting jagat

5. 
a. nda ngkāne kidul ing purī kuwu kadharmādhyakṣan arddhāhalĕp 
b. wetan rakwa kaśaiwan ūttama kaboddhākulwan naśryātathā
c. tan warṇan kuwu sang sumantry adhikā len mwang sang para kṣatriyā 
d. dening kwehnira bheda ri sakuwu-kuww āngde halĕpning pura

6. 
a. lwir candrāruṇa têkanang pura ri Tikta śrī phalanôpama 
b. tejânggĕhnikanang karang sakuwu-kuww akweh madudwan halĕp
c. lwir tārāgraha têkanang nāgara śeṣannekha mukyang Dahā
d. mwang Nūṣāntara sarwwa maṇḍalitā rāṣṭrā ngaśrayākweh marĕk

Nāgarakṛtâgama
Kakawin Nāgarakṛtâgama